Gemaklik soos 'n lui kat op jou skoot … So het die son in jou oë opgekrul terwyl Nag haar aankoms fluister. Agter die koel blou ... vlam kaggels op om verborge beloftes te belig. Ek sien 'n ster verskiet en – voor ek 'n wens kan maak – struikel ek oor jou sekelmaan: Mondhoeke buig beleefd en hang lood aan my voete. Jou visier verken die lyne van my siel en my pantser smelt soos was van my af. Skielik slaan twyfel toe met gemene houe. Dit kerf en sny - tot ek die wit vlag hys. Jy keer as ek my rug wil draai. Wikkel my toe in jou mantel. Druk my oor teen jou bors. 'n Simfonie rys uit die ritme van jou lyf. Die mooiste musiek wat ek nóg gehoor het. Joe Vermeulen Ek het om die verkeerde redes by die bankwese betrokke geraak kort voor ek lugmag toe is. Terug in die bank het ek deeltyds begin BCom swot deur Unisa. In my tweede jaar het ek een aand die rekeningkunde-boeke so gekyk en gedink: What the fuck am I doing! Ek het uiteindelik die bank gelos en ingestap by Franz Marx Films. Hulle het my verwys na 'n agentskap. Dis toe dat ek in Tunisië beland het met die Poolse movie. Terug in Suid-Afrika het ek begin vryskut doen by Egoli in hul departemente vir kuns en reklame. Vyf maande later het Franz my aangestel en ek het kort daarna begin skryf. Ek doen nou en dan my eie skryfwerk. Het 'n verhoogstuk êrens op my desktop en 'n magdom gedigte. LitNet: 5 Julie 2006
Stuur jou reaksie na dbbotha@mweb.co.za. Noem asseblief die naam van die digter en van die gedig. Jou bydrae word dan onder "Menings van ons lesers" geplaas. Klik hier en sluit aan by ons nuusbrieflys vir jou weeklikse dosis oemf!